Quia labilis humana memoria diutius difficile retinet quod facile discit, presenti scripto presentibus ac posteris Christi fidelibus mandare curavimus quod Garnerius de Macelleio filius Roberti et Theobaldus sororius ejus dederunt pro Dei amore et remissione peccatorum suorum ęcclesię Vallis lucentis usuarium in omnibus nemoribus suis et in planis ad usum pecorum suorum exceptis porcis. Et donum hoc per librum posuerunt super altare ęcclesię Vallis lucentis. Hujus doni testes fuerunt : Freherus miles de Marcelleio, Hugo de Laileio villicus monachorum, Milo de Poisieo. Hoc etiam donum laudaverunt Fenia uxor predicti Garnerii et Adelina uxor ipsius Theobaldi de Marcelleio, teste Nicholao capellano, Frehero etiam predicto et domno Ottranno de Marcelleio. Et ut hoc ratum et inconcussum omni tempore habeatur, rogatu predictorum Garnerii atque Theobaldi, sigillo domni Henrici Trecensis episcopi signatum est atque firmatum.